RO Jurnalul Oficial al Uniunii Europene C 9/50

Aviz cu privire la măsurile antidumping în vigoare aplicabile importurilor în Uniune de cabluri din oțel originare, printre altele, din Republica Populară Chineză, extinse la importurile de cabluri din oțel expediate, printre altele, din Republica Coreea, indiferent dacă sunt sau nu declarate ca fiind originare din Republica Coreea

(2018/C 9/11)

Măsurile aflate în vigoare în prezent constau într-o taxă antidumping instituită prin Regulamentul de punere în aplicare (UE) nr. 102/2012 al Consiliului (1) asupra importurilor de cabluri din oțel originare, printre altele, din Republica Populară Chineză, extinsă, printre altele, la importurile de cabluri din oțel expediate din Republica Coreea, indiferent dacă sunt sau nu declarate ca fiind originare din Republica Coreea, astfel cum a fost modificat ultima dată prin Regulamentul de punere în aplicare (UE) 2016/1167 al Comisiei (2) (denumite în continuare „măsurile în vigoare”).

Importurile în Uniune de cabluri din oțel expediate din Republica Coreea sunt supuse unei taxe de 60,4 %, cu excepția produselor fabricate de societățile care sunt scutite, în calitate de producători veritabili, prin Regulamentul (UE) nr. 102/2012 (astfel cum a fost modificat). O societate cu sediul în Republica Coreea, și anume CS Co., Ltd., ale cărei exporturi în Uniune de cabluri din oțel sunt scutite de taxa antidumping întrucât s-a constatat că este un producător veritabil, a informat Comisia că adresa sa oficială s-a modificat, după cum este indicat mai jos.

Societatea susține că schimbarea adresei nu aduce atingere dreptului acesteia de a beneficia de taxa care îi era aplicată sub adresa ei anterioară. Comisia a examinat informațiile furnizate și a concluzionat că CS Co., Ltd. continuă să fie aceeași societate, cu același număr de înregistrare al societății, comportând doar o modificare a adresei sale comerciale. Într-adevăr, această modificare nu afectează constatările din Regulamentul de punere în aplicare (UE) nr. 102/2012.

Trimiterea la CS Co., Ltd. în tabelul prevăzut la articolul 1 alineatul (4) din Regulamentul de punere în aplicare (UE) nr. 102/2012, astfel cum a fost modificat ultima dată prin Regulamentul de punere în aplicare (UE) 2016/1167, trebuie să fie interpretată din punctul de vedere al schimbării adresei acestei întreprinderi, și anume 31-102, Junam maeul 2-gil, Yangsan, Gyeongsangnam-do. Din motive de claritate, codul adițional TARIC al acesteia rămâne A969.

(1) Regulamentul de punere în aplicare (UE) nr. 102/2012 al Consiliului din 27 ianuarie 2012 de instituire a unei taxe antidumping definitive asupra importurilor de cabluri din oțel originare din Republica Populară Chineză și Ucraina, extinsă la importurile de cabluri din oțel expediate din Maroc, Moldova și Republica Coreea, indiferent dacă sunt sau nu declarate ca fiind originare din aceste țări, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (CE) nr. 1225/2009 și de încheiere a procedurii de reexaminare în perspectiva expirării măsurilor privind importurile de cabluri din oțel originare din Africa de Sud, în temeiul articolului 11 alineatul (2) din Regulamentul (CE) nr. 1225/2009 (JO L 36, 9.2.2012, p. 1).

(2) Regulamentul de punere în aplicare (UE) 2016/1167 al Comisiei din 18 iulie 2016 de modificare a Regulamentului de punere în aplicare (UE) nr. 102/2012 al Consiliului de instituire a unei taxe antidumping definitive asupra importurilor de cabluri din oțel originare, printre altele, din Republica Populară Chineză, extinsă la importurile de cabluri din oțel expediate, printre altele, din Republica Coreea, indiferent dacă sunt sau nu declarate ca fiind originare din Republica Coreea (JO L 193, 19.7.2016, p. 19).